3. การประกอบธุรกิจของแต่ละสายผลิตภัณฑ์

(1) ประเภทของธุรกิจ

(ก) กิจการนายหน้าซื้อขายหลักทรัพย์

บริษัทหลักทรัพย์ เคจีไอ (ประเทศไทย) จำกัด (มหาชน)
เป็นสมาชิกตลาดหลักทรัพย์แห่งประเทศไทย หมายเลข 13
ให้บริการด้านการเป็นตัวแทนนายหน้าซื้อขายหลักทรัพย์แก่นักลงทุนทั้งในประเทศและต่างประเทศ
และทั้งนักลงทุนบุคคลธรรมดาและสถาบัน โดยมีสำนักงานสาขาที่ให้บริการแก่นักลงทุนรวมทั้งสิ้น 15
สาขา (ดูข้อมูลสาขาในหน้า 88) บริษัทฯมีทีมงานเจ้าหน้าที่การตลาด
และเจ้าหน้าที่วิเคราะห์หลักทรัพย์ ที่มีประสบการณ์ พร้อมให้คำปรึกษาแก่นักลงทุน
ทั้งทางด้านปัจจัยพื้นฐานและทางเทคนิค นอกจากนี้ ลูกค้ายังสามารถดูข้อมูลการซื้อขายหลักทรัพย์
รายงานวิเคราะห์หลักทรัพย์ และข้อมูลความรู้ต่างๆ ได้ทางเว็บไซต์ของบริษัทฯที่
www.kgieworld.co.th ซึ่งช่วยให้ลูกค้าสามารถตัดสินใจซื้อขายได้อย่างถูกต้อง ฉับไว
และมีประสิทธิภาพ โดยในปี 2550 บริษัทฯมีปริมาณการซื้อขายหลักทรัพย์สูงเป็นอันดับ 7
มีส่วนแบ่งตลาดร้อยละ 4.18

สำหรับการซื้อขายหลักทรัพย์ ลูกค้าสามารถส่งคำสั่งซื้อขายผ่านเจ้าหน้าที่การตลาด
หรือส่งคำสั่งซื้อขายด้วยตนเองทางอินเตอร์เน็ต ที่เว็บไซต์ของบริษัทฯที่ www.kgieworld.co.th
โดยอัตราค่าธรรมเนียมการซื้อขายผ่านเจ้าหน้าที่การตลาด ร้อยละ 0.25
ส่วนค่าธรรมเนียมการซื้อขายหลักทรัพย์ทางอินเตอร์เน็ต ร้อยละ 0.15 -0.20

การซื้อขายหลักทรัพย์ผ่านระบบอินเตอร์เน็ต

บริษัทหลักทรัพย์ เคจีไอ (ประเทศไทย)
เป็นหนึ่งในผู้นำของบริษัทหลักทรัพย์ที่ให้บริการซื้อขายหลักทรัพย์ผ่านอินเตอร์เน็ตทั้งการซื้อขายหลักทรัพย์และอนุพันธ์
โดยลูกค้าสามารถดูข้อมูล Real time เพื่อติดตามความเคลื่อนไหวของราคาหลักทรัพย์ ได้ตลอด
24 ชั่วโมง ทุกวัน โดยไม่มีวันหยุด

บริษัทฯของเรามีการจัดเตรียมรายงานการวิเคราะห์หลักทรัพย์แบบเจาะลึก
ทั้งในด้านปัจจัยพื้นฐานและด้านเทคนิค ซึ่งจัดทำโดยฝ่ายวิจัยของเคจีไอ
เพื่อเป็นเครื่องมือประกอบการตัดสินใจการลงทุนสำหรับลูกค้า

เคจีไอให้ความสำคัญในการบริการที่มีคุณภาพแก่ลูกค้า รวมถึงความสะดวกรวดเร็ว
ถูกต้องและแม่นยำ อีกทั้งเทคโนโลยีอันทันสมัยของการส่งคำสั่งซื้อขายผ่านโทรศัพท์มือถือ และ
Pocket PC ทำให้ลูกค้ามั่นใจได้ว่าจะไม่พลาดข่าวสารการลงทุน
และสามารถส่งคำสั่งซื้อขายและเช็คพอร์ตการลงทุนของท่านได้ไม่ว่าจะอยู่ที่ใด
ด้วยอัตราค่าธรรมเนียมเพียงร้อยละ 0.15 สำหรับบัญชีประเภทฝากเงินและค่าธรรมเนียมร้อยละ
0.20 สำหรับบัญชีประเภทหักธนาคารอัตโนมัติ

เพื่อให้เป็นไปตามเป้าหมายของบริษัทฯที่คำนึงถึงความพึงพอใจสูงสุดของลูกค้าเป็นสำคัญ
บริษัทฯจึงได้มีการพัฒนาการให้บริการซื้อขายหลักทรัพย์ผ่านระบบอินเตอร์เน็ตให้มีความสะดวกสบาย
มีประสิทธิภาพ และปลอดภัยมาโดยตลอด ส่วนธุรกรรมอิเล็คทรอนิคส์
ยังได้ร่วมทำงานอย่างใกล้ชิดกับ บริษัท เซ็ทเทรด ดอท คอม จำกัด
ในการจัดอบรมการซื้อขายหลักทรัพย์
และการซื้อขายตราสารอนุพันธ์ผ่านระบบอินเตอร์เน็ตให้แก่ลูกค้า
และบุคคลทั่วไปเป็นประจำทุกไตรมาส ทั้งนี้
เพื่ออำนวยความสะดวกให้กับนักลงทุนที่ยังไม่เคยซื้อขายหลักทรัพย์
รวมถึงตราสารอนุพันธ์ผ่านระบบอินเตอร์เน็ต

ลูกค้าหรือนักลงทุนที่ต้องการข้อมูลเพิ่มเติม
หรือสนใจเปิดบัญชีซื้อขายหลักทรัพย์ผ่านระบบอินเตอร์เน็ตกับบริษัทฯสามารถเข้าชมจากเว็บไซต์ของบริษัทฯได้ที่
www.kgieworld.co.th หรือติดต่อเจ้าหน้าที่ส่วนธุรกรรมอิเล็คทรอนิคส์ได้ที่เบอร์ Hotline :
02-631-0222 หรือ E-mail : ebusiness@kgi.co.th

ประเภทบัญชี

ลูกค้าทั้งที่ส่งคำสั่งผ่านเจ้าหน้าที่การตลาดของบริษัทฯ
และลูกค้าที่สั่งซื้อขายหลักทรัพย์ด้วยตนเองผ่านระบบอินเตอร์เน็ต (Internet)
สามารถเลือกเปิดบัญชีซื้อขายหลักทรัพย์กับบริษัทฯได้ 2 ประเภท คือ

(1) บัญชีซื้อขายหลักทรัพย์ด้วยเงินสด แบ่งเป็น 2 ประเภท ดังนี้

    1.  บัญชีเงินสด (Cash Account)
        เป็นบัญชีซื้อขายหลักทรัพย์ที่ลูกค้าสามารถซื้อขายหลักทรัพย์ โดยวางหลักประกันร้อยละ 10
        ตามเกณฑ์ของตลาดหลักทรัพย์แห่งประเทศไทย
        ซึ่งลูกค้าจะต้องชำระราคาค่าซื้อหลักทรัพย์ให้บริษัทฯภายใน 3 วันทำการ
        นับจากวันที่ซื้อหลักทรัพย์ และบริษัทฯจะส่งมอบค่าขายหลักทรัพย์ให้แก่ลูกค้าในวันทำการที่
        3 นับจากวันที่ขายหลักทรัพย์

    2.  บัญชีเงินสดแบบมีหลักประกันเต็มจำนวน (Cash Balance Account)
        เป็นบัญชีซื้อขายหลักทรัพย์ที่ลูกค้าสามารถซื้อหลักทรัพย์ได้ตามจำนวนเงินที่ลูกค้าวางไว้เป็นหลักประกันกับบริษัทฯเพื่อการชำระค่าซื้อหลักทรัพย์
        และเมื่อลูกค้ามีการขายหลักทรัพย์
        บริษัทฯจะเก็บรักษาค่าขายนั้นไว้ในบัญชีลูกค้าเพื่อกำหนดอำนาจซื้อต่อไป

(2) บัญชีเงินให้กู้ยืมเพื่อซื้อหลักทรัพย์ในระบบเครดิตบาลานซ์ (Credit Balance Account)
    เป็นบัญชีซื้อขายหลักทรัพย์ที่ลูกค้าสามารถกู้ยืมเงินเพื่อซื้อหลักทรัพย์จากบริษัทฯ
    โดยลูกค้าต้องวางเงินสด และ/หรือ หลักทรัพย์ เป็นหลักประกันการชำระหนี้ในอัตราส่วนขั้นต่ำ
    ร้อยละ 50 หรือไม่ต่ำกว่าอัตราที่ตลาดหลักทรัพย์กำหนด นอกจากนี้
    บริษัทฯยังทำหน้าที่เป็นตัวกลางในการให้บริการแก่ลูกค้าที่ประสงค์จะกู้ยืมเงินจากบริษัทหลักทรัพย์เพื่อธุรกิจหลักทรัพย์
    จำกัด (TSFC) โดยให้ลูกค้าซื้อขายหลักทรัพย์ผ่านบัญชีที่บริษัทฯได้ด้วย

บริษัทฯมีส่วนแบ่งตลาด มูลค่าการซื้อขายหลักทรัพย์แยกตามประเภทลูกค้า และแยกตามประเภทบัญชี
ในช่วง 3 ปีที่ผ่านมา ตามข้อมูลในตารางต่อไปนี้

+--------------------+--------+-----+--------+-------+--------+------+
| ม                  | 2550   | %   | 2549   | %     | 2548   | %    |
| ูลค่าการซื้อขายหลักทรัพย์ |        |     |        |       |        |      |
|                    | (ล     |     | (ล     |       | (ล     |      |
|                    | ้านบาท) |     | ้านบาท) |       | ้านบาท) |      |
+--------------------+--------+-----+--------+-------+--------+------+
| ตลาดหลักทรัพย์ฯ *     | 17,    |     | 16,    |       | 16,    |      |
|                    | 435.95 |     | 393.67 |       | 600.71 |      |
| บริษัทฯ *            |        |     |        |       |        |      |
|                    | 1,     |     | 1,     |       | 1,     |      |
| ส่วนแบ่งตลาดของบริษัทฯ | 458.82 |     | 293.00 |       | 236.51 |      |
| (%)                |        |     |        |       |        |      |
|                    | 4.18%  |     | 3.94%  |       | 3.72%  |      |
+--------------------+--------+-----+--------+-------+--------+------+
| แยกตามประเภทลูกค้า   | 459.91 | 31  | 197.46 | 15.28 | 122.11 | 9.88 |
|                    |        | .53 |        |       |        |      |
| - บัญชีลงทุนของบริษัทฯ  | 82.52  |     | 63.40  | 4.90  | 66.27  | 5.36 |
|                    |        | 5   |        |       |        |      |
| - กองทุนรวม         | 839.89 | .66 | 936.80 | 72.45 | 915.20 | 7    |
|                    |        |     |        |       |        | 4.01 |
| - ลูกค้าทั่วไป         | 76.50  | 57  | 95.34  | 7.37  | 132.93 |      |
|                    |        | .57 |        |       |        | 1    |
| - ลูกค้าต่างประเทศ    |        |     |        |       |        | 0.75 |
|                    |        | 5   |        |       |        |      |
|                    |        | .24 |        |       |        |      |
+--------------------+--------+-----+--------+-------+--------+------+
| รวม                | 1,     | 100 | 1,     | 1     | 1,     | 10   |
|                    | 458.82 | .00 | 293.00 | 00.00 | 236.51 | 0.00 |
+--------------------+--------+-----+--------+-------+--------+------+
| แยกตามประเภทบัญชี    | 1,     | 93  | 1,     | 92.09 | 1,     | 9    |
|                    | 366.91 | .70 | 190.72 |       | 136.94 | 1.95 |
| - เงินสด            |        |     |        | 7.91  |        |      |
|                    | 91.91  | 6   | 102.28 |       | 99.57  | 8.05 |
| -                  |        | .30 |        |       |        |      |
| เงิน                |        |     |        |       |        |      |
| กู้ยืมเพื่อซื้อขายหลักทรัพย์ |        |     |        |       |        |      |
+--------------------+--------+-----+--------+-------+--------+------+
| รวม                | 1,     | 100 | 1,     | 1     | 1,     | 10   |
|                    | 458.82 | .00 | 293.00 | 00.00 | 236.51 | 0.00 |
+--------------------+--------+-----+--------+-------+--------+------+

หมายเหตุ : * มูลค่าการซื้อขายได้รวมมูลค่าการซื้อขายทั้งตลาดหลักทรัพย์ฯและตลาดหลักทรัพย์ใหม่

นโยบายการรับลูกค้า

ประเภทของลูกค้าที่เปิดบัญชีกับบริษัทฯ มีดังนี้

1. บุคคลธรรมดา ทั้งสัญชาติไทยและต่างชาติ

2. นิติบุคคล ได้แก่

  - สถาบันการเงินในประเทศ ได้แก่ บริษัทเงินทุนหลักทรัพย์ ธนาคารพาณิชย์ บริษัทเงินทุน บริษัท

  ประกันภัย เป็นต้น

- สถาบันการเงินต่างประเทศ

- นิติบุคคลที่จดทะเบียนในประเทศไทย ได้แก่ ห้างหุ้นส่วนจำกัด หรือ บริษัทจำกัด

- นิติบุคคลที่จดทะเบียนในต่างประเทศ

การพิจารณารับลูกค้าในกรณีที่เป็นบุคคลธรรมดา บริษัทฯจะพิจารณาคุณสมบัติเบื้องต้นของลูกค้า
โดยจะพิจารณาจากการประกอบอาชีพ ถิ่นที่อยู่ อายุงาน รายได้ประจำ ฐานะการเงิน
และความสามารถในการชำระหนี้ สำหรับลูกค้าประเภทนิติบุคคลนั้น บริษัทฯจะพิจารณาฐานะการเงิน
ผู้ถือหุ้น ผู้บริหาร ตลอดจนผลประกอบการของนิติบุคคลนั้น ๆ

ขั้นตอนการเปิดบัญชีซื้อขายหลักทรัพย์

(1) บัญชีซื้อขายหลักทรัพย์ด้วยเงินสด

1.  ในกรณีที่ลูกค้าขอเปิดบัญชีกับบริษัทฯ
    เจ้าหน้าที่การตลาดจะขอข้อมูลและเอกสารหลักฐานจากลูกค้า
    เพื่อให้ทราบถึงวัตถุประสงค์ในการลงทุน
    ความรู้ความเข้าใจและประสบการณ์เกี่ยวกับการลงทุนในหลักทรัพย์ ฐานะการเงิน
    และความสามารถในการชำระหนี้ของลูกค้า เอกสารและหลักฐานที่ต้องยื่นให้บริษัทฯได้แก่
    สำเนาบัตรประจำตัวประชาชน สำเนาทะเบียนบ้าน
    สำเนาหนังสือรับรองการจดทะเบียนบริษัทฯ (กรณีนิติบุคคล) สำเนาใบอนุญาตประกอบกิจการ
    (กรณีธุรกิจเฉพาะ) ตัวอย่างลายมือชื่อลูกค้าหรือผู้มีอำนาจลงนาม สำเนาสมุดฝากเงิน
    หลักฐานสินทรัพย์อื่นๆ
    สำเนางบดุลและงบกำไรขาดทุนที่ได้รับการตรวจสอบโดยผู้ตรวจสอบบัญชีย้อนหลัง 2 ปี
    (กรณีนิติบุคคล) พร้อมทั้ง ให้ลูกค้าลงนามในคำขอเปิดบัญชี และสัญญาต่าง ๆ จนครบถ้วน
    โดยเจ้าหน้าที่การตลาดจะให้ความเห็นโดยพิจารณาจากข้อมูล เอกสาร ดังกล่าวประกอบ
    แล้วจึงส่งให้เจ้าหน้าที่วิเคราะห์วงเงินการซื้อหลักทรัพย์

  1.2 เจ้าหน้าที่วิเคราะห์วงเงินการซื้อหลักทรัพย์จะตรวจสอบประวัติลูกค้า
  และคำนวณวงเงินตามเกณฑ์การพิจารณาวงเงินของบริษัทฯ โดยพิจารณาจากฐานะทางการเงิน
  และความสามารถในการชำระหนี้
  ตลอดจนประวัติการชำระเงินที่ผ่านมาของลูกค้าแต่ละรายเป็นเกณฑ์

  1.3 ตั้งแต่วันที่ 1 มกราคม 2550 เป็นต้นมา เมื่อเปิดบัญชีใหม่
  บริษัทฯจะดำเนินการสอบถามข้อมูลของลูกค้าเพิ่มเติม ตามแนวนโยบาย “Know Your
  Clients” ของสำนักงานป้องกันและปราบปรามการฟอกเงิน

  1.4 เจ้าหน้าที่วิเคราะห์วงเงินการซื้อหลักทรัพย์จะเสนอความเห็นต่อผู้บังคับบัญชาตามลำดับชั้น
  เพื่อพิจารณาอนุมัติ

(2) บัญชีเงินให้กู้ยืมเพื่อซื้อหลักทรัพย์ในระบบเครดิตบาลานซ์

ขั้นตอนการเปิดบัญชีเงินให้กู้ยืมเพื่อซื้อหลักทรัพย์ระบบเครดิตบาลานซ์ (Credit Balance)
มีหลักเกณฑ์การพิจารณาและอนุมัติวงเงินตามขั้นตอนเช่นเดียวกับบัญชีเงินสด
โดยบริษัทฯจะพิจารณาเป็นวงเงินรวมกับบัญชีเงินสดด้วย
ซึ่งบริษัทฯจะกำหนดรายชื่อหลักทรัพย์ที่อนุญาตให้ซื้อขายในบัญชีระบบเครดิตบาลานซ์
โดยพิจารณาหลักทรัพย์ที่มีปัจจัยพื้นฐานดีและมีสภาพคล่องในการซื้อขาย
และบริษัทฯจะทำการทบทวนและปรับปรุงรายชื่อหลักทรัพย์ดังกล่าวตามความเหมาะสมอย่างน้อยเดือนละครั้ง
โดยจะประกาศให้ลูกค้าทราบเมื่อมีการเปลี่ยนแปลง ทั้งนี้
อัตราการให้กู้ยืมของแต่ละหลักทรัพย์จะไม่ต่ำกว่าอัตราที่กำหนดโดยสำนักงานคณะกรรมการกำกับหลักทรัพย์และตลาดหลักทรัพย์
หรือตลาดหลักทรัพย์แห่งประเทศไทย

อำนาจการอนุมัติวงเงินซื้อขายหลักทรัพย์

การอนุมัติวงเงินซื้อขายหลักทรัพย์สำหรับบัญชีเงินสด
และบัญชีเงินกู้ยืมเพื่อซื้อหลักทรัพย์ในระบบเครดิตบาลานซ์
จะมีการแบ่งอำนาจอนุมัติตามลำดับชั้นของผู้มีอำนาจอนุมัติ โดยกระจายตั้งแต่หัวหน้าสายการตลาด
จนถึงกรรมการอำนวยการ
ซึ่งนโยบายการอนุมัติวงเงินจะถูกกำหนดจากคณะกรรมการย่อยบริหารความเสี่ยงในการให้วงเงินการซื้อขายหลักทรัพย์
ซึ่งอยู่ภายใต้แนวทางของคณะกรรมการบริหารความเสี่ยง

(ข) กิจการค้าหลักทรัพย์

  ฝ่ายค้าหลักทรัพย์และฝ่ายค้าตราสารหนี้มีหน้าที่คัดเลือกหุ้นทุนและหุ้นกู้เพื่อจัดสรรการลงทุนให้สอดคล้องกับนโยบายการลงทุนของบริษัทฯ
  โดยมีส่วนบริหารความเสี่ยงคอยดูแลการลงทุนและติดตามความเสี่ยงของฝ่ายงานดังกล่าว
  เพื่อควบคุมความเสี่ยงโดยรวมของบริษัทฯ

  สำหรับปี 2550 บริษัทฯมีกำไรจากการซื้อขายหลักทรัพย์และซื้อขายตราสารอนุพันธ์ ประมาณ 448
  ล้านบาท เนื่องจากสภาวะการลงทุนในตลาดหลักทรัพย์เอื้ออำนวยตลอดทั้งปี

(ค) กิจการที่ปรึกษาการลงทุน

  บริษัทฯ
  ได้รับอนุญาตจากสำนักงานคณะกรรมการกำกับหลักทรัพย์และตลาดหลักทรัพย์ให้ประกอบธุรกิจที่ปรึกษาการลงทุน
  เมื่อวันที่ 6 มกราคม 2547 ทำให้บริษัทฯมีการให้บริการครบทุกรูปแบบ

(ง) กิจการที่ปรึกษาทางการเงินและการจัดจำหน่ายและรับประกันการจำหน่ายหลักทรัพย์

  บริษัทฯได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ให้ประกอบธุรกรรมที่ปรึกษาทางการเงินตามขอบเขตที่สำนักงาน
  กลต. กำหนด ซึ่งครอบคลุมถึงการเป็นที่ปรึกษาทางการเงินอย่างครบวงจร
  ทั้งการระดมทุนโดยใช้ตราสารทางการเงินต่าง ๆ
  การเสนอขายหลักทรัพย์ให้กับประชาชนและการนำบริษัทเข้าจดทะเบียนในตลาดหลักทรัพย์ฯ
  การควบรวมกิจการ การประเมินมูลค่าหุ้น การจัดหาแหล่งเงินกู้ การปรับโครงสร้างหนี้
  และการให้คำปรึกษาทางการเงินด้านต่างๆ
  รวมถึงการให้บริการการจัดจำหน่ายและรับประกันการจำหน่ายหลักทรัพย์ให้แก่บริษัทต่าง ๆ
  ที่ประสงค์จะออกและเสนอขายหลักทรัพย์ทั้งตราสารหนี้ตราสารทุน และตราสารกึ่งหนี้กึ่งทุน

  ในปี 2550 ตลาดหลักทรัพย์ฯมีความผันผวนสูง
  โดยมีผลกระทบจากการชะลอตัวของภาวะเศรษฐกิจ ราคาน้ำมัน ความไม่แน่นอนทางการเมือง
  และมาตรการของธนาคารแห่งประเทศไทยเกี่ยวกับการควบคุมการแลกเปลี่ยนเงิน
  ส่งผลให้บริษัทต่างๆ ชะลอแผนในการเข้าจดทะเบียนในตลาดหลักทรัพย์ฯ
  ทำให้จำนวนบริษัทที่เข้าจดทะเบียนในตลาดหลักทรัพย์ฯโดยรวมมีจำนวนต่ำกว่าเป้าหมาย
  อย่างไรก็ตาม ในไตรมาสที่ 4 ของปี 2550
  ตลาดหลักทรัพย์แห่งประเทศไทยจึงได้มีการขยายเวลาเพื่อให้สิทธิทางภาษีสำหรับบริษัทที่แสดงความจำนงในการเข้าจดทะเบียนในตลาดหลักทรัพย์ฯภายในปี
  2551 ทำให้มีบริษัทเป็นจำนวนมากสนใจและได้ยื่นแบบคำขอเข้าจดทะเบียนในตลาดหลักทรัพย์ฯ
  ภายในปี 2551 ในช่วงปลายไตรมาสที่ 4 ของปี 2550 ที่ผ่านมา

  สำหรับผลการดำเนินงานของฝ่ายวาณิชธนกิจในปี 2550 ที่ผ่านมา
  บริษัทฯได้เข้าร่วมเป็นผู้จัดจำหน่ายและรับประกันการจำหน่ายหุ้นต่อประชาชนจำนวน 6 บริษัท
  และได้รับการแต่งตั้งให้เป็นที่ปรึกษาทางการเงินและแกนนำในการจัดจำหน่ายและรับประกันการจำหน่ายหุ้นให้กับประชาชนจำนวน
  6 บริษัท นอกจากนี้ บริษัทฯประสบความสำเร็จในการเพิ่มแหล่งรายได้
  โดยเน้นการให้บริการในด้านอื่นๆ
  นอกเหนือจากการเป็นที่ปรึกษาทางการเงินในการนำหุ้นเข้าจดทะเบียนในตลาดหลักทรัพย์ฯด้วย
  อาทิ เช่น การเป็นที่ปรึกษาทางการเงินในการหาผู้ร่วมทุน การซื้อขายกิจการ
  การประเมินมูลค่ากิจการ เป็นต้น

  ด้วยศักยภาพและประสบการณ์ของกลุ่มบริษัทฯ
  ทั้งด้านวิศวกรรมทางการเงินในการออกตราสารต่างๆ
  ได้หลายรูปแบบตามความเหมาะสมของลูกค้าและนักลงทุน
  และการมีเครือข่ายทางการเงินระหว่างประเทศ ฝ่ายวาณิชธนกิจของบริษัทฯ
  จึงเป็นที่ยอมรับว่าเป็นทีมงานที่ให้บริการแก่ลูกค้าได้อย่างครบวงจร
  ทั้งตลาดทุนในประเทศและต่างประเทศ

(จ) กิจการยืมและให้ยืมหลักทรัพย์

  กระทรวงการคลังอนุญาตให้บริษัทฯสามารถให้บริการธุรกรรมการยืมและให้ยืมหลักทรัพย์ เมื่อวันที่
  26 กุมภาพันธ์ 2542
  บริษัทฯเป็นบริษัทหลักทรัพย์แห่งแรกที่ให้บริการธุรกรรมการยืมและให้ยืมหลักทรัพย์
  ทั้งในฐานะตัวการ (Principal) และในฐานะนายหน้าหรือตัวแทน (Agent)
  กับลูกค้าทุกประเภท ซึ่งแบ่งออกเป็น 1. ผู้ให้ยืมประเภทสถาบัน 2. ผู้ยืมประเภทสถาบัน 3.
  ผู้ให้ยืมประเภทรายย่อย และ 4. ผู้ยืมประเภทรายย่อย โดยการให้บริการประเภทนี้
  จะช่วยเพิ่มสภาพคล่องและสร้างเสถียรภาพของราคาให้กับตลาดหลักทรัพย์ของประเทศไทย
  ซึ่งจะเป็นประโยชน์สูงสุดกับทุกฝ่ายและยังช่วยพัฒนาตลาดทุนไทยอีกทางหนึ่งด้วย

  เนื่องจากในปี 2550 ที่ผ่านมา ตลาดหลักทรัพย์ฯค่อนข้างผันผวน
  ทำให้ธุรกรรมการยืมและให้ยืมหลักทรัพย์ได้รับความนิยมเพิ่มมากขึ้น
  โดยบริษัทฯได้ให้บริการยืมและให้ยืมหลักทรัพย์มูลค่าธุรกรรมรวมกว่า 8,000 ล้านบาท และในปี
  2551 บริษัทฯมีแผนที่จะขยายและปรับปรุงธุรกรรมการยืมและให้ยืมหลักทรัพย์ ดังนี้

  1. พัฒนาระบบยืมและให้ยืมหลักทรัพย์ เพื่อรองรับกฎเกณฑ์ ก.ล.ต. ที่ผ่อนคลายมากขึ้นในอนาคต
  อาทิเช่น อนุญาตให้สามารถยืมหรือให้ยืมหลักทรัพย์ต่างประเทศได้
  เพิ่มประเภทหลักประกันที่เป็นเงินสดทุกสกุลนอกเหนือจากเงินสดสกุลบาทและเงินสดสกุลดอลลาห์สหรัฐอเมริกา
  เป็นต้น และเพื่อรองรับรูปแบบการยืมและให้ยืมหลักทรัพย์ที่จะมีความหลากหลาย สะดวกรวดเร็ว
  และลดต้นทุนของธุรกรรม เพื่อให้ตรงกับความต้องการของลูกค้ามากยิ่งขึ้น

  2. การขยายฐานลูกค้า จากเดิมที่เน้นกลุ่มลูกค้าในประเทศ โดยในปี 2551
  บริษัทฯมีแผนที่จะให้บริการแก่นักลงทุนต่างประเทศ โดยเฉพาะนักลงทุนสถาบัน
  ที่มีแนวโน้มสนใจจะยืมและให้ยืมหุ้นไทยมากขึ้น

(ฉ) กิจการนายทะเบียนหลักทรัพย์

  บริษัทฯ ได้รับอนุญาตให้ประกอบธุรกิจการเป็นนายทะเบียนในวันที่ 14 มิถุนายน 2537
  ซึ่งบริษัทฯถือใบอนุญาตนายทะเบียนหลักทรัพย์ไว้เพื่อรองรับการให้บริการนายทะเบียนสำหรับธุรกรรมอนุพันธ์ของบริษัทฯในอนาคต

(ช) กิจการตัวแทนสนับสนุนขายหรือรับซื้อคืนหน่วยลงทุน

  ฝ่ายค้าตราสารหนี้ของบริษัทฯได้รับการแต่งตั้งเป็นตัวแทนสนับสนุนการซื้อขายหน่วยลงทุน
  ให้กับบริษัทจัดการกองทุนรวมหลายแห่ง เช่น บริษัทหลักทรัพย์จัดการกองทุนรวม วรรณ จำกัด,
  บริษัทหลักทรัพย์จัดการกองทุน กรุงไทย จำกัด (มหาชน), บริษัทหลักทรัพย์จัดการกองทุน
  ไทยพาณิชย์ จำกัด, บริษัทหลักทรัพย์จัดการกองทุน ไอเอ็นจี (ประเทศไทย) จำกัด,
  บริษัทหลักทรัพย์จัดการกองทุน ทหารไทย จำกัด, บริษัทหลักทรัพย์จัดการกองทุน อเบอร์ดีน
  จำกัด, บริษัทหลักทรัพย์จัดการกองทุน เอ็มเอฟซี จำกัด (มหาชน),
  บริษัทหลักทรัพย์จัดการกองทุน กสิกรไทย จำกัด, บริษัทหลักทรัพย์จัดการกองทุนรวม พรีมาเวสท์
  จำกัด
  โดยลูกค้าจะได้รับคำแนะนำในการลงทุนอย่างเหมาะสมตามผลตอบแทนและความเสี่ยงที่ลูกค้ายอมรับได้

(ซ) กิจการตัวแทนซื้อขายสัญญาซื้อขายล่วงหน้า

  บริษัทฯได้รับใบอนุญาตเพื่อประกอบกิจการตัวแทนซื้อขายสัญญาซื้อขายล่วงหน้าจากสำนักงานคณะกรรมการกำกับหลักทรัพย์และตลาดหลักทรัพย์
  รวมทั้งได้เข้าเป็นสมาชิกประเภทตัวแทนซื้อขายสัญญาซื้อขายล่วงหน้ากับบริษัท ตลาดอนุพันธ์
  (ประเทศไทย) จำกัด (มหาชน) และบริษัท สำนักหักบัญชี (ประเทศไทย) จำกัด
  โดยสัญญาซื้อขายล่วงหน้าได้เริ่มเปิดทำการซื้อขายในวันแรก ในวันที่ 28 เมษายน 2549

  บริษัทฯได้รับรางวัล Best House of the Year 2006
  สำหรับบริษัทสมาชิกที่มีผลงานโดดเด่นด้านอนุพันธ์และได้รับความพึงพอใจสูงสุดจากผู้ที่เกี่ยวข้อง
  และได้รับรางวัล Most Active House 2006
  สำหรับบริษัทสมาชิกที่มีผลงานดีเด่นด้านปริมาณการซื้อขายสัญญาซื้อขายล่วงหน้า
  ในงานประกาศผลรางวัล TFEX Best Awards 2006

  ทั้งนี้ บริษัทฯมีการซื้อขายสัญญาซื้อขายล่วงหน้าของบริษัทฯเองด้วย
  และยังเป็นหนึ่งในสามโบรกเกอร์ที่ได้รับการแต่งตั้งให้เป็นผู้ดูแลสภาพคล่องในตลาดอนุพันธ์
  เพื่อทำหน้าที่ในการเพิ่มสภาพคล่องให้ตลาดอนุพันธ์อีกด้วย

  ในปี 2550 บริษัทฯ ยังคงรักษาส่วนแบ่งการตลาดในตลาดอนุพันธ์ เป็นอันดับ 1
  โดยมีส่วนแบ่งการตลาดร้อยละ 13.55 และบริษัทฯยังได้เพิ่มผลิตภัณฑ์ สัญญาสิทธิของดัชนี Set
  50 (Set 50 Index Options)
  เพื่อให้สอดคล้องกับความต้องการของตลาดและสภาวะการลงทุน โดย Set 50 Index
  Options ได้เปิดการซื้อขายในตลาดอนุพันธ์ ในวันที่ 29 ตุลาคม 2550 เป็นต้นมา สำหรับในปี
  2551 ทางบริษัทฯ ได้เตรียมพร้อมเพื่อรองรับผลิดภัณฑ์ใหม่ ออปชั่นที่อ้างอิงกับหุ้นรายตัว (
  Stock Options ) ที่จะมีขึ้นด้วย

(ฌ) กิจการตราสารอนุพันธ์นอกตลาด

  บริษัทฯได้รับการยอมรับว่าเป็นผู้นำในการพัฒนานวัตกรรมทางการเงินใหม่ๆ
  เพื่อเพิ่มทางเลือกในการลงทุนให้กับลูกค้าของบริษัทฯอยู่เสมอ
  บริษัทฯได้เตรียมความพร้อมเพื่อรองรับธุรกรรมอนุพันธ์มานานกว่า 10 ปี ทั้งนี้
  บริษัทฯได้รับการถ่ายทอดความรู้ เทคโนโลยี และระบบงานจากทางกลุ่มเคจีไอซึ่งเป็นผู้ถือหุ้นใหญ่
  โดยกลุ่มเคจีไอได้ส่งผู้ที่มีความรู้ความเชี่ยวชาญในธุรกรรมตราสารอนุพันธ์มาอบรมให้ความรู้แก่พนักงานของบริษัทฯ
  เพื่อให้มีความพร้อมในธุรกรรมใหม่นี้ ในขณะเดียวกัน
  บริษัทฯได้ส่งพนักงานไปศึกษาตลาดอนุพันธ์ของประเทศไต้หวันและฮ่องกง
  ซึ่งมีความซับซ้อนกว่าในประเทศไทยด้วย

  บริษัทฯใช้ระบบงานและโปรแกรมแบบเดียวกับที่ใช้ในประเทศไต้หวันและฮ่องกง
  ซึ่งโปรแกรมนี้ได้รับการยอมรับจากผู้ค้าอนุพันธ์ในประเทศที่พัฒนาแล้วหลายประเทศ
  จึงสามารถใช้งานในประเทศไทยได้อย่างมีประสิทธิภาพ
  โปรแกรมดังกล่าวช่วยป้องกันความเสี่ยงสำหรับการทำ Hedging
  ในธุรกรรมอนุพันธ์ของบริษัทฯได้เป็นอย่างดี
  บริษัทฯจึงมีความพร้อมอย่างสมบูรณ์ในการให้บริการตราสารอนุพันธ์แก่ลูกค้า ทั้งนี้
  บริษัทฯเน้นให้บริการแก่ลูกค้าสถาบันที่มีความรู้ความเข้าใจในเรื่องความเสี่ยงและผลตอบแทนจากอนุพันธ์เป็นอย่างดี
  โดยมีผลิตภัณฑ์ดังต่อไปนี้

  1. อนุพันธ์ตราสารทุนนอกตลาด

  อนุพันธ์ตราสารทุนนอกตลาด
  เป็นตราสารที่ออกแบบและปรับเปลี่ยนให้ตรงกับความต้องการของลูกค้า
  ลูกค้าอาจเลือกลงทุนในตราสารอนุพันธ์ประเภทนี้เพื่อวัตถุประสงค์ 2 ข้อ คือ ก). ลดความเสี่ยง
  และ ข). เพิ่มอัตราผลตอบแทนจากการลงทุน

  อนุพันธ์ตราสารทุนนอกตลาดที่บริษัทฯให้บริการได้แก่

  1) ออปชั่นพื้นฐาน ได้แก่ คอลออปชั่น และ พุทออปชั่น

  2) ออปชั่นแบบผสม ได้แก่ คอลสเปรดออปชั่น พุทสเปรดออปชั่น แสตรงเกิล ฯลฯ

  3) ออปชั่นที่มีความซับซ้อน นอกจากออปชั่นพื้นฐานและออปชั่นแบบผสมแล้ว
  ปัจจุบันบริษัทฯได้ให้บริการตราสารอนุพันธ์ที่มีความซับซ้อนมากขึ้น เช่น เอเชี่ยนคอลสเปรดออปชั่น
  ดิจิตอลคอล ออปชั่น ฯลฯ รวมทั้งบริษัทฯได้พัฒนาผลิตภัณฑ์ให้หลากหลายเพิ่มขึ้น
  เพื่อตอบสนองความต้องการของลูกค้าในด้านผลตอบแทนและความเสี่ยงที่เหมาะสมและยอมรับได้

  บริษัทฯมีการจัดอบรมสัมมนาให้ความรู้แก่ลูกค้าอย่างต่อเนื่อง
  เพื่อให้แน่ใจว่าลูกค้าของบริษัทฯมีความเข้าใจเกี่ยวกับการลงทุนในตราสารอนุพันธ์อย่างดีก่อนลงทุนกับบริษัทฯ
  ซึ่งอนุพันธ์ตราสารทุนนอกตลาดนี้
  จะช่วยในการลดความเสี่ยงและเพิ่มอัตราผลตอบแทนจากการลงทุนให้กับลูกค้าได้

  2. Structured Products

  บริษัทฯได้เน้นพัฒนานวัตกรรมทางการเงินใหม่
  โดยการผสานอนุพันธ์ตราสารทุนนอกตลาดกับตราสารทางการเงิน
  เพื่อรองรับความต้องการของลูกค้าที่ต้องการลงทุนทั้งในตลาดทุนและตลาดเงิน
  ซึ่งลูกค้าของบริษัทฯได้แก่ลูกค้าประเภทสถาบันและกองทุนส่วนบุคคลที่มีความรู้ความเข้าใจในอนุพันธ์เป็นอย่างดี
  โดย Structured Products ที่บริษัทฯนำเสนอได้แก่ Equity Linked Note

  Equity Linked Note (ELN)
  เป็นผลิตภัณฑ์ที่เหมาะสมกับลูกค้าที่ต้องการลงทุนในตราสารทางการเงินระยะสั้นที่ให้ผลตอบแทนสูง
  และสามารถรับความเสี่ยงจากการลงทุนในหลักทรัพย์ได้ ปัจจุบันบริษัทฯได้เสนอขาย ELN
  หลากหลายรูปแบบ มีอายุไม่เกิน 270 วัน และผลตอบแทนขึ้นอยู่กับราคาของหุ้นรายตัวรวมทั้ง
  TDEX หรือกลุ่มหลักทรัพย์ หรือดัชนีหลักทรัพย์ในตลาดหลักทรัพย์แห่งประเทศไทย
  ซึ่งมีปัจจัยพื้นฐานดี และมีสภาพคล่องในการซื้อขายสูง ตัวอย่างของ ELN ที่บริษัทเสนอขายเช่น
  ELN-Vanilla, ELN-Buffer, ELN-Up&Out, ELN-4U, และ ELN-D&G

กองทุนอิควิตี้ อีทีเอฟ

  บริษัทฯร่วมกับบริษัทหลักทรัพย์จัดการกองทุน วรรณ จำกัด
  และบริษัทหลักทรัพย์ชั้นนำทั้งในและต่างประเทศอีก 4 แห่ง
  รวมทั้งที่ปรึกษาผู้เชี่ยวชาญการลงทุนจากต่างประเทศ
  ได้รับการคัดเลือกให้เป็นผู้จัดตั้งและบริหารจัดการกองทุนอิควิตี้อีทีเอฟกองแรกของไทย
  ในชื่อกองทุนเปิดไทยเด็กซ์เซ็ท 50 อีทีเอฟ หรือ TDEX บริษัทฯทำหน้าที่เป็นผู้ดูแลสภาพคล่อง
  (Market Maker: MM) ในการซื้อขาย TDEX ในตลาดรอง และเป็นผู้ร่วมค้าหน่วยลงทุน
  (Participating Dealer: PD) ในการเพิ่มและไถ่ถอน TDEX ในตลาดแรก

  ช่วงการเสนอขายหลักทรัพย์ ในระหว่างวันที่ 21 – 29 สิงหาคม 2550 ที่ผ่านมา TDEX
  มีขนาดกองทุน (Asset Under Management: AUM) เริ่มต้นที่ 1,011 ล้านบาท และเมื่อสิ้นปี
  2550 ขนาดกองทุนได้เพิ่มเป็น 2,396 ล้านบาท หรือเพิ่มขึ้นกว่าร้อยละ 140 ในระยะเวลา 4
  เดือน และมูลค่าการซื้อขายเฉลี่ยต่อวันราว 100 ล้านบาท ซึ่ง TDEX
  ประสบความสำเร็จเกินกว่าที่บริษัทฯตั้งเป้าไว้เมื่อปี 2550

  ในปี 2551 บริษัทฯคาดว่าขนาดกองทุนจะเพิ่มขึ้นเป็น 8,000 ล้านบาท
  บริษัทฯเชื่อมั่นว่าจะเป็นไปตามเป้าหมายที่วางไว้ได้ เนื่องจากมั่นใจในศักยภาพของทีมงาน
  สภาพตลาดที่เอื้ออำนวยต่อการลงทุน และการได้รับความนิยมของ TDEX ที่เพิ่มขึ้นตลอดมา

(2) การตลาดและภาวะการแข่งขัน

ภาพรวมตลาดหลักทรัพย์ในปี 2550

ปี 2550 ที่ผ่านมา นับเป็นอีกปีหนึ่งที่ตลาดหุ้นไทยมีความผันผวนอย่างสูง
แต่ภายใต้ความผันผวนดังกล่าวดัชนี ตลาดหลักทรัพย์กลับให้ผลตอบแทนที่น่าประทับใจ
โดยปรับตัวเพิ่มขึ้นถึงร้อยละ 26.2 ในปี 2550 เปรียบเทียบกับที่ปรับตัวลดลงร้อยละ 4.8 ในปี
2549 นอกจากนี้ เป็นที่น่าสนใจว่าการวิ่งขึ้นของดัชนีหุ้นไทยส่วนใหญ่เกิดขึ้นในช่วงครึ่งหลังของปี
และมีปัจจัยขับเคลื่อนหลักมาจากการวิ่งขึ้นของหุ้นกลุ่มพลังงาน

ในช่วงครึ่งแรกของปี ความไม่ชัดเจนต่อภาวะการเมืองของประเทศไทย
ภายหลังการทำรัฐประหารโดยคณะปฎิรูปการปกครองในระบอบประชาธิปไตย
อันมีพระมหากษัตริย์ทรงเป็นประมุข (คปค.) ซึ่งในภายหลังได้เปลี่ยนเป็น
คณะมนตรีความมั่นคงแห่งชาติ (คมช.) ได้กดดันให้ตลาดหุ้นไทยแกว่งตัวอยู่ในกรอบที่จำกัด
นอกจากนี้ การที่ ธนาคารแห่งประเทศไทยใช้มาตรการควบคุมเงินทุนระยะสั้นไหลเข้าตั้งแต่วันที่ 19
ธันวาคม 2549 รวมทั้งความไม่ชัดเจนเชิงนโยบายที่เกี่ยวข้องกับความเชื่อมั่นของนักลงทุนต่างชาติ
เช่นกฎหมายธุรกิจต่างด้าว ก็เป็นปัจจัยลบต่อมุมมองของนักลงทุนต่างชาติต่อตลาดหุ้นไทยเช่นกัน

อย่างไรก็ดี ดัชนีตลาดหลักทรัพย์ปรับตัวขึ้นอย่างแข็งแกร่งในช่วงครึ่งหลังของปี
เนื่องจากราคาหลักทรัพย์ที่ต่ำ และดัชนีหุ้นไทยที่ล้าหลังดัชนีหุ้นในประเทศอื่นๆ อยู่มาก
ได้กระตุ้นให้นักลงทุนต่างชาติกลับเข้าลงทุนในตลาดหุ้นไทย
ในขณะเดียวกันประเด็นการลงทุนในตลาดสินค้าโภคภัณฑ์ก็แข็งแกร่งมาก เนื่องจาก ณ
ขณะนั้นแนวโน้มเศรษฐกิจโลกยังเติบโตดี ทำให้ราคาน้ำมันดิบสหรัฐฯ ปรับขึ้นทำจุดสูงสุดของปี 2550
ที่ 99.16 เหรียญ/บาร์เรลล์ เมื่อวันที่ 20 พฤศจิกายน 2550 และผลักดันให้ดัชนีหุ้นกลุ่มพลังงาน
ซึ่งมีน้ำหนักมากที่สุดในการคำนวณดัชนี SET ปรับตัวขึ้นอย่างรุนแรง ทั้งนี้
แม้ว่าตลาดหุ้นไทยจะปรับตัวขึ้นแข็งแกร่ง แต่หลังจากเดือนกันยายน 2550
ความผันผวนในตลาดได้เพิ่มขึ้นมาก เนื่องจากกระแสทุนของต่างชาติมีการไหลเข้า-ออก
อย่างรวดเร็วและรุนแรง ตามระดับความกังวลที่เพิ่มขึ้นต่อปัญหาสินเชื่อซับไพร์มในสหรัฐอเมริกา

ด้านปัจจัยเศรษฐกิจ จีดีพีของประเทศไทยยังเติบโตได้ในระดับปานกลางในปี 2550 ทั้งนี้
แม้ว่าอุปสงค์ในประเทศเติบโตในอัตราที่ต่ำมาก
เนื่องจากความไม่ชัดเจนต่อการเมืองทำให้การตัดสินใจใช้จ่ายบริโภครวมทั้งการลงทุนภาคเอกชนชะลอตัว
แต่การส่งออกของไทยยังเติบโตแข็งแกร่ง
เนื่องจากเศรษฐกิจของประเทศคู่ค้าโดยเฉพาะอย่างยิ่งยักษ์ใหญ่ในแถบเอเชียเช่นจีนและอินเดียยังเติบโตได้ดี
โดยสรุปแล้วจีดีพีของไทยในไตรมาส 1/2550, 2/2550 และ 3/2550 เติบโตร้อยละ 4.2, 4.3
และ 4.9 ตามลำดับ

ในปี 2550 มูลค่าการซื้อขายเฉลี่ยของตลาดหุ้นไทยอยู่ที่ 1.74 หมื่นล้านบาท เพิ่มขึ้นเล็กน้อยจาก
1.64 หมื่นล้านบาทในปี 2549 ด้านนักลงทุนต่างชาติมียอดซื้อสุทธิสะสม 5.5 หมื่นล้านบาท
มูลค่าหลักทรัพย์โดยรวมตามราคาตลาด (Market Capitalization) อยู่ที่ 6.64 ล้านล้านบาท
เพิ่มขึ้นร้อยละ 30.7 จากระดับ 5.08 ล้านล้านบาท ณ สิ้นปี 2549

+-------------------------+---------+-------+-------+-------+-------+
|                         | 2546    | 2547  | 2548  | 2549  | 2550  |
+-------------------------+---------+-------+-------+-------+-------+
| มูลค่าการซื้อขายรวม         | 4,      | 5,03  | 4,03  | 3,97  | 4,27  |
| (ล้านบาท)*               | 670,281 | 5,816 | 1,240 | 4,561 | 1,820 |
+-------------------------+---------+-------+-------+-------+-------+
| มูลค่าการซื้อขายรายวันเฉลี่ย   | 18,908  | 2     | 1     | 1     | 1     |
| (ล้านบาท)*               |         | 0,388 | 6,454 | 6,394 | 7,436 |
+-------------------------+---------+-------+-------+-------+-------+
| มูลค่าตลาดรวม (ล้านบาท)    | 4,      | 4,52  | 5,10  | 5,07  | 6,63  |
|                         | 789,857 | 1,894 | 5,113 | 8,705 | 6,069 |
+-------------------------+---------+-------+-------+-------+-------+
| ดัชนีตลาดหลักทรพัย์ (สิ้นปี)    | 772.2   | 668.1 | 713.7 | 679.8 | 858.1 |
+-------------------------+---------+-------+-------+-------+-------+
| อัตราผลตอบแทนจากเงินปันผล  | 1.81    | 2.75  | 3.37  | 4.23  | 3.31  |
| (%)                     |         |       |       |       |       |
+-------------------------+---------+-------+-------+-------+-------+
| อัตราส่วนราคาต่อกำไรต่อหุ้น   | 13.7    | 9.4   | 9.4   | 8.1   | 12.6  |
|                         |         |       |       |       |       |
| (P/E ratio (เท่า))       |         |       |       |       |       |
+-------------------------+---------+-------+-------+-------+-------+
| อัตราส่วนราคาต่อมูลค่าตามบัญชี | 2.71    | 2.0   | 1.91  | 1.65  | 2.0   |
|                         |         |       |       |       |       |
| (P/BV ratio (เท่า))      |         |       |       |       |       |
+-------------------------+---------+-------+-------+-------+-------+
| จำนวนบริษัทจดทะเบียน       | 407     | 439   | 468   | 476   | 475   |
+-------------------------+---------+-------+-------+-------+-------+

หมายเหตุ * ปี 2546 - 2548 ไม่รวมมูลค่าการซื้อขายของตลาดหลักทรัพย์ใหม่

ปี 2549 - 2550 เป็นมูลค่าการซื้อขายของตลาดหลักทรัพย์ฯ และตลาดหลักทรัพย์ใหม่

ด้านหลักทรัพย์จดทะเบียนใหม่ ระหว่างปี 2550
มีหลักทรัพย์จดทะเบียนใหม่เข้ามาทำการซื้อขายค่อนข้างน้อย เนื่องจากความไม่แน่นอนทางการเมือง
ทำให้บริษัทต่างๆ ชะลอการนำหุ้นเข้าตลาดหลักทรัพย์ อย่างไรก็ตาม
ตลาดหุ้นไทยที่ปรับตัวขึ้นแข็งแกร่งในครึ่งหลังของปี จากการเข้าซื้อของนักลงทุนต่างชาติ
ทำให้มีการเข้าจดทะเบียนอย่างคึกคักขึ้น สำหรับทั้งปี 2550 มีหลักทรัพย์จดทะเบียนใหม่รวมทั้งสิ้น
12 บริษัท (รวมหลักทรัพย์เข้าจดทะเบียนในตลาดหลักทรัพย์ MAI ด้วย) ดังรายนามต่อไปนี้

หลักทรัพย์จดทะเบียนใหม่ ในปี 2550 (เรียงลำดับตามวันที่เริ่มซื้อขาย)

  ------------------- ------------------- --------------------------------
  ชื่อหลักทรัพย์           วันเริ่มซื้อขาย          มูลค่าการเสนอขาย (ล้านบาท)

  MBAX                29 มกราคม 2550      175

  UNIQ                30 มีนาคม 2550       293

  RASA                12 เมษายน 2550      130

  UBIS                9 พฤษภาคม 2550      79

  DTAC                22 มิถุนายน 2550      8880

  TYM                 9 สิงหาคม 2550       300

  TNDT                28 กันยายน 2550      62

  MILL                6 พฤศจิกายน 2550     290

  BWG                 14 พฤศจิกายน 2550    240

  MJD                 27 พฤศจิกายน 2550    940

  BGT                 11 ธันวาคม 2550      94

  SIMAT               12 ธันวาคม 2550      71
  ------------------- ------------------- --------------------------------

ภาวะการแข่งขันในธุรกิจหลักทรัพย์

เมื่อพิจารณาถึงภาวะในธุรกิจหลักทรัพย์ปี 2550 พบว่าการแข่งขันยังรุนแรงอย่างต่อเนื่อง
และส่งผลให้ส่วนแบ่งการตลาดของบริษัทหลักทรัพย์มีการกระจายตัวมากขึ้น นอกจากนี้
หากพิจารณาบริษัทหลักทรัพย์ที่มีส่วนแบ่งการตลาดมากที่สุด 10 อันดับแรก
ส่วนใหญ่จะเป็นบริษัทหลักทรัพย์ต่างชาติ หรือบริษัทหลักทรัพย์ของไทยที่มีพันธมิตรเป็นต่างชาติ
ซึ่งสะท้อนสัดส่วนการลงทุนของนักลงทุนต่างชาติที่มีสัดส่วนในตลาดหุ้นไทยเพิ่มขึ้นเป็นลำดับ ทั้งนี้
ส่วนแบ่งการตลาดของบริษัทหลักทรัพย์ 10 อันดับแรก ลดลงจากร้อยละ 51.6 ในปี 2549
เป็นร้อยละ 49.3 ในปี 2550

บริษัทหลักทรัพย์ที่มีส่วนแบ่งการตลาดสูงสุด 10 อันดับแรก (ตัวเลขทั้งปี 2550)

  ------- ------------------------------------ -------------- ---------------
  ลำดับ    บริษัท                                 ชื่อย่อ           ส่วนแบ่งการตลาด
                                                              (%)

  1       บริษัทหลักทรัพย์ กิมเอ็ง (ประเทศไทย) จำกัด   KIMENG         8.10
          (มหาชน)                                             

  2       บริษัทหลักทรัพย์ เอเซีย พลัส จำกัด (มหาชน)   ASP            5.74

  3       บริษัทหลักทรัพย์ ภัทร จำกัด (มหาชน)         PHATRA         5.63

  4       บริษัทหลักทรัพย์ เครดิต สวิส (ประเทศไทย)    CS             5.23
          จำกัด                                                

  5       บริษัทหลักทรัพย์ ไทยพาณิชย์ จำกัด            SCBS           5.04

  6       บริษัทหลักทรัพย์ ยูบีเอส (ประเทศไทย) จำกัด   UBS            4.70

  7       บริษัทหลักทรัพย์ เคจีไอ (ประเทศไทย) จำกัด   KGI            4.18
          (มหาชน)                                             

  8       บริษัทหลักทรัพย์ บัวหลวง จำกัด (มหาชน)      BLS            3.68

  9       บริษัทหลักทรัพย์ บีฟิท จำกัด (มหาชน)         BFITSEC        3.51

  10      บริษัทหลักทรัพย์ กรุงศรีอยุธยา จำกัด          AYS            3.50

          อื่นๆ                                                 50.69

          รวม                                                 100.00
  ------- ------------------------------------ -------------- ---------------

แนวโน้มธุรกิจหลักทรัพย์และตลาดหลักทรัพย์ในปี 2551

ตลาดหุ้นไทยในปี 2551 น่าจะมีความผันผวนมากไม่แพ้ปี 2550
เนื่องจากกระแสทุนต่างชาติน่าจะมีความผันผวนอย่างสูงต่อไป
จากความกังวลต่อปัญหาสินเชื่อซับไพร์มในสหรัฐอเมริกาที่เริ่มมีสัญญาณชัดเจนมากขึ้นว่าจะแพร่กระจายจากภาคสถาบันการเงินไปยังภาคเศรษฐกิจจริงที่มีขนาดใหญ่
เช่น ภาคแรงงานและภาคการใช้จ่ายบริโภค อย่างไรก็ตาม
ด้วยปัจจัยการเมืองในประเทศที่พัฒนาไปในทางบวก มีการจัดตั้งรัฐบาลใหม่ที่มาจากการเลือกตั้ง
ผนวกกับการคาดการณ์ว่าเศรษฐกิจและผลประกอบการของบริษัทจดทะเบียนจะเร่งตัวขึ้น
น่าจะทำให้ตลาดหุ้นไทยให้ผลตอบแทนที่ดีกว่าตลาดหุ้นของประเทศอื่นๆ ในภูมิภาค

สำหรับช่วงครึ่งหลังของปี 2551 คาดว่าตลาดหุ้นไทยน่าจะให้ผลตอบแทนที่ดีกว่าในครึ่งปีแรก
เนื่องจากตลาดเงินตลาดทุนทั่วโลกต่างคาดการณ์ว่าเศรษฐกิจของสหรัฐอเมริกาจะเข้าสู่จุดต่ำสุดในไตรมาส
2/2551 หรือ 3/2551 และ ณ
เวลาดังกล่าวน่าจะมีเงินทุนต่างชาติไหลกลับมายังตลาดหุ้นประเทศแถบเอเชีย
ซึ่งยังเป็นหนึ่งที่ภูมิภาคที่มีการเติบโตสูงที่สุดในโลก

และท้ายที่สุด
คาดการณ์ว่าการแข่งขันระหว่างบริษัทหลักทรัพย์เพื่อแย่งส่วนแบ่งการตลาดจะมีอย่างต่อเนื่อง
และด้วยแนวโน้มที่ว่าเงินทุนต่างชาติและเงินทุนจากนักลงทุนสถาบันในประเทศจะมีบทบาทเพิ่มขึ้น
แนวโน้มของบริษัทหลักทรัพย์ต่างชาติ หรือบริษัทหลักทรัพย์ของไทยที่มีพันธมิตรเป็นต่างชาติ
ก็น่าจะยังมีความสามารถในการแข่งขันที่สูงกว่าโดยเปรียบเทียบต่อไป

(3) การจัดหาผลิตภัณฑ์และบริการ

(ก) แหล่งที่มาของเงินลงทุน

  ในกรณีที่บริษัทฯมีความต้องการเงินทุน บริษัทฯมีนโยบายที่จะหาแหล่งเงินทุนที่มีต้นทุนถูกที่สุด
  โดยบริษัทฯจะกระจายความเสี่ยงในเรื่องของแหล่งกู้ยืมเงินและระยะเวลาชำระคืน
  และจะไม่พึ่งพิงกับแหล่งเงินกู้ยืมแห่งใดแห่งหนึ่ง

(ข) เงินกู้ด้อยสิทธิจากบริษัทย่อย

  บริษัทฯมีเงินกู้ด้อยสิทธิซึ่งกู้ยืมจากบริษัทย่อยในต่างประเทศจำนวน 2,045 ล้านบาท
  เงินกู้ยืมดังกล่าวเป็นเงินกู้ยืมสกุลเงินบาท ไม่มีดอกเบี้ยและไม่มีหลักประกัน
  โดยมีกำหนดจ่ายชำระเดิมในเดือนกันยายน 2551 อย่างไรก็ตาม ในระหว่างปี
  บริษัทฯและบริษัทย่อยได้ตกลงที่จะขยายกำหนดจ่ายชำระคืนเงินกู้เป็นวันที่ 21 มีนาคม 2552

  ในระหว่างปี 2549
  บริษัทฯมีเงินปันผลระหว่างกาลจากบริษัทย่อยในต่างประเทศแห่งนั้นรวมเป็นเงินจำนวน 325
  ล้านบาท
  บริษัทฯได้นำเงินปันผลดังกล่าวไปหักชำระคืนเงินกู้ยืมและในระหว่างปีปัจจุบันบริษัทฯได้จ่ายชำระคืนเงินกู้ด้อยสิทธิดังกล่าวอีกเป็นจำนวนเงิน
  20 ล้านบาท ทำให้ ณ วันที่ 31 ธันวาคม 2550
  บริษัทฯมียอดเงินกู้ด้อยสิทธิคงค้างจำนวนประมาณ 1,700 ล้านบาท

  (ค) การดำรงเงินกองทุนสภาพคล่องสุทธิ

  สำนักงานคณะกรรมการกำกับหลักทรัพย์และตลาดหลักทรัพย์
  ได้กำหนดให้บริษัทหลักทรัพย์ต้องดำรงเงินกองทุนสภาพคล่องสุทธิ (NCR) ขั้นต่ำร้อยละ 7
  ของหนี้สินทั่วไป บริษัทฯได้ดำรงเงินกองทุนสภาพคล่องสุทธิมากกว่าเกณฑ์ที่สำนักงาน กลต.
  กำหนด โดย ณ วันที่ 31 ธันวาคม 2550 บริษัทฯ มีอัตราเงินกองทุนสภาพคล่องสุทธิ ร้อยละ
  188.58

  (ง) นโยบายการบริหารสภาพคล่อง

  บริษัทฯ มีการวิเคราะห์ความต้องการกระแสเงินสดทุกวัน
  โดยพยายามให้เกิดความเหมาะสมระหว่างแหล่งที่มาของเงินทุนและการลงทุนในเครื่องมือต่าง ๆ
  ของตลาดเงิน